


VENDIM
Nr. 207, datë 7.10.2024

MBI KËRKESËN E SHOQËRISË “TEODORI” SHPK PËR LICENCIM NË VEPRIMTARINË E PRODHIMIT TË ENERGJISË ELEKTRIKE NGA HEC “ZALLI I BULQIZËS” DHE HEC “TERNOVË”

Në mbështetje të nenit 16, të ligjit nr. 43/2015 “Për sektorin e energjisë elektrike”, të ndryshuar; të nenit 10, pika 3, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të neneve 15 dhe 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 7.10.2024, mbasi shqyrtoi relacionin me nr. 1963/1prot., datë 3.10.2024, të Drejtorisë së Licencimit dhe Autorizimeve “Mbi kërkesën e shoqërisë ‘Teodori’ sh.p.k. për licencim në veprimtarinë e prodhimit të energjisë elektrike nga HEC ‘Zalli i Bulqizës’ dhe HEC ‘Ternovë’”,
konstatoi se: 
- Shoqëria “Teodori” sh.p.k., me shkresën e protokolluar në ERE me nr. 1963 prot., datë 23.9.2024, paraqiti kërkesën për licencim në veprimtarinë e prodhimit të energjisë elektrike nga HEC “Zalli i Bulqizës” dhe HEC “Ternovë”, referuar marrëveshjes së koncesionit të miratuar me VKM-në nr. 556, datë 1.8.2003, të ndryshuar.
- Bordi i komisionerëve të ERE-s, me vendimin nr. 83, datë 4.11.2009, ka vendosur të licencojë shoqërinë “Teodori 2003” sh.p.k. në aktivitetin e prodhimit të energjisë elektrike nga HEC “Zall Bulqizës” me fuqi 5.350 mw dhe HEC “Ternovë” me fuqi 8.385 mw, me afat vlefshmërie 30 vjet. 
- Rezulton se me VKM-në nr. 556, datë 1.8.2003, është miratuar marrëveshja e koncesionit e formës “BOO” ndërmjet Ministrisë së Industrisë dhe Energjetikes dhe shoqërisë “Teodori” sh.p.k. për ndërtimin e hidrocentraleve në Ternovë dhe në Zall të Bulqizës, e cila është ndryshuar në vijim me VKM-në nr. 123, datë 14.3.2007 dhe VKM-në nr. 477, datë 3.6.2015.
- Marrëveshja e koncesionit, e miratuar me vendimin nr. 477/2015, është nënshkruar ndërmjet Ministrisë së Infrastrukturës dhe Energjisë (MIE) dhe shoqërisë “Teodori” sh.p.k. (në cilësinë e koncesionarit), ku ndër të tjera, në nenin 5 të saj, është parashikuar se: brenda 30 (tridhjetë) ditëve nga nënshkrimi i kësaj marrëveshjeje, koncesionari do të formojë shoqërinë koncesionare.
- Rezulton se për ushtrimin e veprimtarisë së prodhimit të energjisë elektrike nga hidrocentralet e përcaktuara në marrëveshjen e koncesionit të miratuar me VKM-në nr. 556/2003, është licencuar tashmë një shoqëri dhe ajo është “Teodori 2003” e po ashtu, aplikuesi, shoqëria “Teodori” sh.p.k., nuk ka depozituar ndonjë miratim me shkrim të MIE-s për të kaluar të drejtën e operimit të hidrocentraleve “Ternovë” dhe “Zall i Bulqizës” te koncesionari, shoqëria “Teodori” sh.p.k., fakt ky i bërë me dije edhe më herët shoqërisë, në kuadër të vendimit të Bordit të ERE-s nr. 75/2024, “Mbi kërkesën e shoqërisë ‘Teodori’ sh.p.k. për licencim në veprimtarinë e prodhimit të energjisë elektrike nga HEC ‘Zalli i Bulqizës’ dhe HEC ‘Ternovë’”.
- Për qëllime të pajisjes me licencë për prodhimin e energjisë elektrike, rezulton se nga ana e shoqërisë “Teodori” sh.p.k. është depozituar dhe sa vijon:
- Shkresa e MIE-s nr. 1346 prot., datë 7.2.2024, e administruar edhe më herët nga ERE, e cila i drejtohet shoqërisë “Teodori” sh.p.k., duke vënë për dijeni ERE-n dhe shoqërinë koncesionare “Teodori 2003” në të cilën MIE shprehet se: bazuar në përcaktimet e nenit 44, pika 1, të ligjit nr. 43/2015, “Për sektorin e energjisë elektrike”, të ndryshuar, kërkesa për transferimin e licencës është objekt shqyrtimi i Entit Rregullator të Energjisë, dhe se ajo nuk jep pëlqimin mbi transferimin e licencës nr. 83, datë 4.11.2009, nga shoqëria koncesionare “Teodori 2003” sh.p.k. tek shoqëria “Tërnovë Zall Bulqizë” sh.p.k., ka shërbyer në kuadër të vendimmarrjes së Bordit të ERE-s nr. 54/2024, “Mbi heqjen e pezullimit të vendosur me vendimin e Bordit nr. 240, datë 3.8.2023, ‘Mbi pezullimin e vendimmarrjes së Bordit të ERE-s, në lidhje me kërkesën e shoqërisë ‘Teodori 2003’ sh.p.k. për transferimin e pjesshëm të licencës për prodhimin e energjisë elektrike, për HEC ‘Zalli i Bulqizës’, te shoqëria ‘Koncesionare Tërnovë Zall Bulqizë’ sh.p.k’”. Sikurse rezulton nga kjo shkresë, përveç faktit që aplikimi i shoqërisë “Teodori” sh.p.k., në ERE është bërë për pajisjen me licencë nga e para dhe jo transferimin e një licence aktuale, MIE (e cila në marrëveshjen e koncesionit të miratuar me VKM-në nr. 556/2003, është në rolin e autoritetit shtetëror të autorizuar), nuk ka dhënë pëlqimin për transferimin e licencës së shoqërisë “Teodori 2003” sh.p.k. Gjithashtu, nuk rezulton që në këtë shkresë të jetë dhënë ndonjë miratim i MIE-s për të kaluar të drejtën e operimit të hidrocentraleve “Tërnovë” dhe “Zall i Bulqizës”, që rrjedh nga marrëveshja e koncesionit, te koncesionari, shoqëria “Teodori” sh.p.k.
- Shkresa e “Operatorit të Sistemit të Transmetimit” sh.a., nr. 2759/1 prot., datë 22.5.2024, drejtuar shoqërisë “Teodori” sh.p.k., ku në përgjigje të kërkesës së kësaj të fundit për ndryshim të emrit të shoqërisë në lidhjen e centralit me rrjetin, “OST” sh.a. shprehet se: midis “OST” sh.a. dhe shoqërisë “Teodori 2003” sh.p.k. është lidhur marrëveshja me rrjetin e datës 6.3.2015, e po ashtu se shoqëria “Teodori” sh.p.k. nuk ka depozituar pranë “OST” sh.a. ndonjë miratim me shkresë të MIE-s për të kaluar të drejtën e operimit të HEC te koncesionari, shoqëria “Teodori” sh.p.k. 
Për sa më sipër, nuk rezulton që koncesionari, shoqëria “Teodori” sh.p.k., të ketë marrë ndonjë miratim nga operatori i rrjetit, që pika e lidhjes së HEC “Ternovë” dhe “Zall Bulqizë”, t’i kalojë atij.
- Shkresa e Agjencisë Kombëtare të Mjedisit (AKM) nr. 5474/1 prot., datë 27.3.2024, drejtuar shoqërisë “Teodori” sh.p.k., ku në përgjigje të kërkesës së kësaj të fundit për ndryshimin e emrit në lejen mjedisore, nga ana e AKM-së informohet shoqëria, ndër të tjera, se, bazuar në dokumentacionin dhe deklarimet e depozituara, kjo nuk është një procedurë për ndryshim emri, por transferim nga subjekti “Teodori 2003” sh.p.k. dhe se kërkesa e saj nuk mund të procesohet. 
Për sa më sipër, edhe organi përgjegjës për menaxhimin e mjedisit ka konfirmuar që leja e mjedisit është lëshuar në emër të shoqërisë “Teodori 2003” sh.p.k., e cila është dhe shoqëria e licencuar nga ERE, dhe nuk mund të vijohet me transferimin e kësaj lejeje. 
- Shkresa e Agjencisë së Menaxhimit të Burimeve Ujore (AMBU) nr. 972/1 prot., datë 22.7.2024, drejtuar MIE-s, për dijeni subjekti “Teodori” sh.p.k., dhe ZABU Drin-Bunë, me anë të së cilës bëhet me dije se me shkresën e datës 28.6.2024, shoqëria “Teodori” sh.p.k. i është drejtuar me kërkesën për korrigjimin e gabimeve materiale dhe ndryshimin e emrit nga subjekti “Teodori 2003” sh.p.k. tek subjekti “Teodori” sh.p.k. Në këtë shkresë AMBU-ja ka kërkuar nga MIE qartësimin përkatës, në lidhje me kërkesën e subjektit për sa i përket emërtimeve në kontratën e koncesionit dhe shtesat vijuese të saj.
Nuk rezulton që në vijim të jetë depozituar ndonjë kthim përgjigjeje e MIE-s, por as AMBU-ja nuk ka marrë ndonjë vendim që lejet e ujit përkatëse për prodhimin e hidroenergjisë, të cilat janë lëshuar për shoqërinë koncesionare “Teodori 2003” sh.p.k. t’i kalojnë shoqërisë “Teodori” sh.p.k.
- Përveç sa më sipër, kjo çështje është shqyrtuar tashmë nga ERE dhe janë marrë vendimet përkatëse (nr. 68, datë 11.4.2022; nr. 75, datë 29.4.2024; nr. 54, datë 2.4.2024), ku në asnjërin prej tyre nuk rezulton që të jetë miratuar kërkesa e shoqërisë “Tedoori” sh.p.k.
- Po ashtu, nga ana e aplikuesit nuk është kryer pagesa e aplikimit sipas përcaktimeve të aneksit A, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, dhe sikurse konstatuar mungon dokumentacioni thelbësor i kësaj procedure për të vijuar me trajtimin dhe shqyrtimin e një aplikimi për licencim në veprimtarinë e prodhimit, ndaj vlerësohet mosfillimi i procedurës për këtë aplikim.
Për gjithë sa më sipër, Bordi i ERE-s

VENDOSI:

1. Të mos fillojë procedurën për licencimin e shoqërisë “Teodori” sh.p.k. në veprimtarinë e prodhimit të energjisë elektrike nga HEC “Zalli i Bulqizës” dhe HEC “Ternovë”.
2. Drejtoria e Licencimit dhe Autorizimeve të njoftojë shoqërinë “Teodori” sh.p.k. për vendimin e Bordit të ERE-s.
Ky vendim hyn në fuqi menjëherë. 
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

